Negatiivsed mõtted painavad? See hingamisharjutus aitab need peatada
Tasakaalukeskuse hingamisterapeut ja “Hinga ja ela” autor Monika Palm selgitab oma raamatus, et enamik mõtted, mis peas tiirlevad, kujundavadki meie elu ja mõjutavad meie enesetunnet ning meeleolu.
Mõtted avavad võimalustele ja võivad neid ka sulgeda. Seda teadvustama hakates, saab väga palju ise muuta. Kui me muudame teadlikult oma hingamist, saame muuta enda sees olevaid mõttemustreid ja tõsta heaolu tunnet.
Harjutus
Seda hingamisharjutust tasub proovida, kui pea on täis seal lakkamatult tiirlevaid mõtteid. See harjutus katkestab negatiivsete mõtete tsükli. Regulaarselt praktiseerides, aitab harjutus kujundada uusi mõtteviise, et selguses olla.
Parimate tulemuste saavutamiseks tee seda regulaarselt ja vajadusel mitu korda päevas. Harjutuse kestus 3 minutit.
- Selle harjutuse tegemiseks on soovitav seista püsti.
- Seisa nii, et sinu jalad on puusade laiuselt eraldi. Käed on vabalt külgedel.
- Harjutusse sisse elamiseks hinga mõned korrad nina kaudu sisse ja välja. Kui oled valmis, too tähelepanu harjutuse tegemisele.
- Tee kolm väikest sissehingamist nina kaudu sisse ja 3 väikest väljahingamist suu kaudu välja. Nii hinga 2 minutit.
- Jälgi, et hingamise ajal seistes oleksid jalad puusade laiuselt eraldi ja selg oleks sirge. Jalad toeta tugevalt maha. Õlad olgu vabad ja rind avatud. Hoia tähelepanu hingamisel.
- Peale harjutuse tegemist võta endale veel omal valikul 1–4 minutit aega lihtsalt olla.